寒食贈遊壓沙諸君
作者：蘇轍
朝代：宋

paragraphs: 城南壓沙古河淤，沙上種梨千萬株。
隆冬十月我獨往，風吹葉盡枝條疏。
老僧屈指數春候，却後百日花當蘇。
微風細雨膏潤足，枝頭萬萬排明珠。
齊開競發不知數，照曜冰雪明村墟。
此時官閑得遊賞，長堤平穩宜驂駒。
寺門古木芽葉動，倉庚布穀相和呼。
及時行樂不可緩，歲長春短花須臾。
僧言我意兩相值，欲往屢已脂吾車。
今朝寒食烟火斷，薄雲蔽日風沙除。
此花久已待我至，况有朋友相携扶。
來邀反覆不能往，豈獨負君花已辜。
諸君高邁足才思，佐酒况得萬玉奴。
坐中未醉慎無起，倒戴當使山公如。